**Téma na animačné stretnutie jún 2018**

**II. STRETNUTIE, KTORÉ OSOBU POSUNIE DOPREDU: „Rozlišovať“**

**2. časť**

***→ Dar rozlišovania***

V úryvku o stretnutí Ježiša so Samaritánkou ďalej čítame:

*27 Vtom prišli jeho učeníci a divili sa, že sa rozpráva so ženou. Ale nik nepovedal: „Čo sa jej pýtaš?“ Alebo: „Prečo sa s ňou rozprávaš?“ 28 Žena nechala svoj džbán, odišla do mesta a vravela ľuďom: 29 „Poďte sa pozrieť na človeka, ktorý mi povedal všetko, čo som porobila! Nebude to Mesiáš?“ 30 Vyšli teda z mesta a šli k nemu. 31 Medzitým ho učeníci prosili: „Rabbi, jedz!“ 32 On im povedal: „Ja mám jesť pokrm, ktorý vy nepoznáte.“ 33 Učeníci si hovorili medzi sebou: „Vari mu niekto priniesol jesť?“ 34 Ježiš im povedal: „Mojím pokrmom je plniť vôľu toho, ktorý ma poslal, a dokonať jeho dielo. (*Jn *4, 27 – 34)*

To, čo sme doteraz povedali, ale aj iné skutočnosti vysvetľujú úmysel, že Cirkev chce uvažovaním na tejto Synode zdôrazniť „svoju túžbu stretnúť sa so všetkými mladými, sprevádzať ich a starať sa o nich, nikoho nevynímajúc“, a „neponechať ich v osamelosti a vylúčení, ktorému sú vystavení vo svete“[[1]](#footnote-1). Dovoľuje nám to zdôrazniť, aký dôležitý – spolu s počúvaním – je dar rozlišovania. V tradícii Cirkvi to bolo uplatnené v pluralite situácií: rozlišovanie znakov čias; rozlišovanie morálneho konania; duchovné rozlišovanie pri hľadaní cesty plného kresťanského života; rozlišovanie vlastného povolania alebo životnej voľby.

V každom prípade, dialóg s Pánom a počúvanie hlasu Ducha sú vždy podstatné, pretože, ako sme už zvýraznili, musíme si byť vedomí, že „Ježišova osoba a dobrá zvesť, ktorú ohlasoval, neustále fascinujú mnohých mladých ľudí“[[2]](#footnote-2).

Prečo navrhnúť alebo iniciovať cesty rozlišovania pre všetkých, ktorí sa nachádzajú v situácii, že *slobodne* dovolia Bohu, aby im poradil alebo sa ich dotkol? Jednoducho preto, lebo uznávame, že Duch Svätý hovorí a koná v každej osobe prostredníctvom udalostí v jej živote a v živote iných. Hovorí tiež prostredníctvom mnohých sprostredkovaní. Fakty, skúsenosti, udalosti a zážitky však môžu byť samy osebe nemé alebo nejasné, keďže vždy sú v područí výrazne rôznych a subjektívnych interpretácií.

Pápež František nám v *Evangelii gaudium* ponúka tri kľúče k rozlišovaniu, kde zahŕňa štúdiu o *znamení čias,* ako to odporúčal už pápež Pavol VI.[[3]](#footnote-3). Tieto tri kľúče alebo kritériá sú: rozpoznanie, interpretácia a voľba.

– **ROZPOZNANIE[[4]](#footnote-4)** vo svetle toho, čo inšpiruje Duch.

* Aby sme mali jasno vo chvíľach, keď sme v živote „hore alebo dole“; v obdobiach skutočného vnútorného zápasu.
* Aby sa ukázalo všetko citové bohatstvo, ktoré sa v osobe nachádza, a aby sa pomenovalo to, čo zakúšame alebo čo je v nás samých.
* Aby sme pochopili „chuť“, ktorú zakúšame pri súlade alebo nesúlade toho, čo prežívame, s tým, čo je v nás to najhlbšie.
* O tom všetkom treba meditovať vo svetle Božieho slova, pričom stredobodom má byť schopnosť počúvať a samotná emocionálnosť osoby, bez strachu hoci aj z ticha.
* Toto všetko prijať ako súčasť cesty osobného dozrievania.

– **INTERPRETÁCIA[[5]](#footnote-5)**

* Pochopiť, k čomu Boží Duch volá prostredníctvom toho, čo v každom vzbudzuje.
* Interpretovať a interpretovať seba je veľmi delikátna úloha, ktorá si vyžaduje trpezlivosť, bdelosť a tiež určitú zručnosť. Treba si byť vedomý toho, že jestvujú sociálne a psychologické podmienenosti.
* Bude nevyhnutné konfrontovať sa s realitou a zároveň sa neuspokojiť s minimom, neprikláňať sa iba k tomu, čo je ľahké. Treba si byť vedomý vlastných darov a vlastných možností.
* Prirodzene, táto úloha interpretácie sa môže rozvinúť vo veriacom, v kresťanovi, za určitých podmienok:
* Pestovaním skutočného dialógu s Pánom (ako bol dialóg Samaritánky s Ježišom).
* Aktivovaním všetkých schopností osoby tak, aby to, čo sa udeje, čo prežíva, nebolo indiferentné (ako v odozve, ktorú v srdci tejto ženy spôsobil dialóg s Ježišom).
* Prístupnosťou prijať pomoc osôb, ktoré majú skúsenosť v počúvaní Ducha (v prípade evanjeliového úryvku to bol samotný Ježiš, ktorý bol sprievodcom).

**– VOĽBA[[6]](#footnote-6)**

Takto prichádzame k momentu, v ktorom osoba, mladý človek, manželia, rodina – ak sa rozlišovanie uskutočňuje v prostredí rodiny – musia urobiť rozhodnutia, a následne podľa tej-ktorej situácie uplatniť skutočnú slobodu a osobnú alebo spoločnú zodpovednosť.

Samaritánka si musela vnútorne vybrať medzi ignorovaním Ježiša a pokračovaním vo svojom doterajšom živote, ako by sa v tom stretnutí nič neudialo, alebo sa rozhodnúť, že sa nechá Ježišom prekvapiť a strhnúť až do bodu, keď ide zavolať svojich krajanov, aby im mohla komunikovať dojatie, ktoré cítila, pretože ten človek zasiahol hĺbku jej vnútorného sveta.

* Voľba, ktorá sa uskutoční, keď rozlišujeme vo svetle Ducha, často udeľuje osobe veľkú slobodu a zároveň vyžaduje súlad života.
* Preto môžeme tvrdiť, že podporovanie skutočne slobodných a zodpovedných životných rozhodnutí osôb, a celkom osobitne mladých, je cieľom každého seriózneho procesu rozlišovania na ceste viery a osobného rastu (a v každej pastorácii povolaní, na ktorú sa dá čo len pomyslieť).

Rozlišovanie, ako hovorí pápež František, je „základným princípom, ktorý umožňuje chrániť nedotknuteľný priestor svedomia bez toho, aby sme si nárokovali, že ho nahradíme (porov. *Amoris laetitia*, 37)“[[7]](#footnote-7), nasledujúc Ježišov príklad, ktorý samaritánsku ženu v dialógu sprevádza na ceste k pravde a k vnútornému svetu jej vlastného života.

**Otázky na diskusiu:**

Potrebujeme rozlišovať, čo pochádza od Božieho Ducha, a čo je len od nás. Pokiaľ sa jedná o hriech, je to pomerne jasné, ale pokiaľ sa jedná o duchovnú skutočnosť, nie je ľahké rozlíšiť čo pochádza od nás, a čo nie. Napr. nie každá „svätá horlivosť“ je svätá! Nie každá vízia pochádza od Božieho ducha. Nie každá dobrá túžba je posvätená. Nie je ľahké rozlíšiť, zvlášť pokiaľ niekto patrí k „horlivcom“, kedy sa jedná o len ľudskú aktivitu a kedy je to napĺňanie Božej vôle. Naše vlastné city i rozum nás môžu oklamať.

* Ktorú časť svojej osobnosti, aké svoje vlastnosti alebo jednoduchšie :) akých ľudí som vo svojich doterajších rozhodnutiach ignoroval alebo prehliadal? Aké boli dôsledky?
* Čo budem robiť vo svojich terajších rozlišovaniach, aby som vložil celého seba, aby som zobral do úvahy aj ľudí, ktorí mi práve nie sú sympatickí? Komu by som nikdy neodpustil alebo komu nemôžem odpustiť?
* Zdôverujem sa so situáciami, ktoré vyžadujú rozlišovanie **spoločenstvu**, bratom a sestrám, ktorých si Boh používa na „**korekci**u“, alebo naopak na **potvrdenie Božej**vôle? Modlím sa a prosím v nich o modlitbu?
1. PD, II. Viera, rozlišovanie, povolanie. [↑](#footnote-ref-1)
2. PD, I.3 Mladí ľudia a ich rozhodnutia [↑](#footnote-ref-2)
3. Pavol VI., encyklika *Ecclesiam suam*, 19, citované v *EG,* 51. [↑](#footnote-ref-3)
4. Porov. PD, II.2 Dar rozlišovania – Rozpoznanie. [↑](#footnote-ref-4)
5. Porov. PD, II.2 Dar rozlišovania – Interpretácia. [↑](#footnote-ref-5)
6. Porov. PD, II.2 Dar rozlišovania – Voľba. [↑](#footnote-ref-6)
7. *Tamže*. [↑](#footnote-ref-7)